Ir-Regolament tal-Kummissjoni (KEE) Nru 1748/85
tal-25 ta' Ġunju 1985
dwar il-proċedura biex jiġi stabbilit il-kontenut tax-xaħam fid-dqiq tal-qamħirrun li jaqa' taħt is-subintestatura 11.01 E u n-nuħħala u l-granza tal-qamħirrun li jaqgħu taħt is-subintestatura 11.02 A V tat-Tariffa Doganali Komuni
IL-KUMMISSJONI TAL- KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 97/69 tas-16 ta' Jannar 1969 dwar miżuri li għandhom jittieħdu għall-applikazzjoni uniformi tan-nomenklatura tat-Tariffa Doganali Komuni [1], kif l-aħħar emendat bir-Regolament (KEE) Nru 2055/84 [2], u b'mod partikolari Artikolu 3 tiegħu,
Billi, biex tiġi żgurata l-applikazzjoni uniformi tan-Nomenklatura tat-Tariffa Doganali Komuni, għandhom jiġu adottati dispożizzjonijiet dwar il-klassifika ta' dqiq tal-qamħirrun u n-nuħħala u l-granza tal-qamħirrun;
Billi, skond is-subintestaturi 11.01 E u 11.02 A V tan-Nomenklatura tat-Tariffa Doganali Komuni annessa mar-Regolament tal-Kunsill (KEE) Nru 950/68 [3], kif l-aħħar emendat bir-Regolament (KEE) Nru 3400/84 [4], in-nuħħala u l-granza tal-qamħirrun jiġu klassifikati skond il-kontenut tax-xaħam;
Billi metodu biex jiġi stabbilit il-kontenut tax-xaħam għandu jiġi stabbilit;
Billi wara studji li saru, il-proċedura stabbilita fl-Anness ma' dan ir-Regolament tidher li toffri l-aħjar salvagwardji;
Billi l-miżuri previsti f'dan ir-Regolament huma skond l-opinjoni tal-Kumitat tan-Nomenklatura tat-Tariffa Doganali Komuni;
ADDOTTAT DAN IR-REGOLAMENT:
Artikolu 1
Il-kontenut tax-xaħam ta' dqiq tal-qamħirrun li jaqa' taħt is-subintestatura 11.01 E u tan-nuħħala u tal-granza tal-qamħirrun li jaqgħu taħt is-subintestatura 11.02 A V tat-Tariffa Doganala Komuni għandhom jiġu stabbiliti skond il-proċedura stabbilita fl-Anness.
Artikolu 2
Dan ir-Regolament għandu jidħol fis-seħħ fil-jum li ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-25 ta' Ġunju 1985.